J. Halecký, poslanec: (2009-12-02):
Hneď úvodom by som chcel oceniť to, že vláda aj keď nemala vo svojom pláne, že bude vylepšovať situáciu v 3. pilieri, predsa len ministerstvo práce, sociálnych vecí a rodiny do toho sa pustilo, a to, myslím si, pozitívnym tempom a spôsobom, pretože zlepšuje situáciu obyvateľstva, občanov a sporiteľov. A dá sa povedať, že racionalizuje aj činnosť doplnkových dôchodcovských spoločností. Chcem podotknúť, že v iných krajinách, hlavne vo vyspelých krajinách 3. pilier má väčšiu, významnejšiu úlohu. Tam občania si iniciatívne, aktívne sporia na svoj dôchodok, na tzv. penzijné pripoistenie, a sporia vo viacerých spoločnostiach, pretože vedia, že ten základný alebo, možno povedať, štátny charakter dôchodkového zabezpečenia nepostačuje na to, aby ich životná úroveň výrazne nepoklesla v nasledujúcich možno desiatich, dvadsiatich alebo dvadsiatich piatich rokoch, čo ešte dôchodcovia budú žiť. Chcem podotknúť aj túto skutočnosť, že 3. pilier nielen umožňuje flexibilne si zabezpečiť lepšiu situáciu v čase dôchodkov, ale má flexibilný systém tak, že v prípade potreby sú možné rôzne variácie, keď si vylepšia svoju hospodársku a finančnú situáciu, dajme tomu, v rodine, v domácnosti alebo možnože aj v ťažších krízových situáciách. Bolo uvádzané, že zhruba okolo 800 000 ľudí si sporí v doplnkových dôchodcovských spoločnostiach. Ja sa nazdávam, že to číslo trošku bude možnože iné, nižšie, pretože viacerí ľudia, hlavne tí, ktorí chcú, ktorí vedia a ktorí môžu si sporiť, sporia si vo viacerých, v dvoch, príp. aj v troch doplnkových dôchodcovských spoločnostiach. Takže to číslo skôr by som odhadoval možnože na tých 600 000 fyzických osôb, ale podstatné to nie je, podstatné je to, že je to forma, ktorá je progresívna, moderná a zaslúži si pozornosť a zdokonaľovanie, ako sa to deje aj teraz touto novelou. Myslím, že už len aktívna politika, že tých doplnkových dôchodcovských spoločností, myslím, je dostatočný počet a že ich hospodárska situácia je pomerne dobrá, dáva predpoklady na to, aby získavali nových sporiteľov a tí, ktorí tam už sú, aby si svoje finančné kontá vylepšovali. Vieme, že sme v čase hospodárskej krízy, keď výnosy v doplnkových dôchodcovských fondoch sú nižšie, možnože v prechodnom období boli v mínusových hodnotách, teraz sa ľahko prehupnú cez nulu a sú v miernych plusových hodnotách, no predsa len je to forma, keď každý sám sa môže rozhodnúť, pričom môže sa rozhodnúť, koľko financií vloží do svojho budúceho dôchodku, môže túto svoju situáciu navýšiť a v prípade núdze môže ju dokonca prerušiť, pričom sú aj iné formy, ako tie peniaze, ktoré si nasporí, vybrať pre účely iného ťažšieho charakteru. Oceňujem, pokiaľ ide o vládu a ministerstvo, to, že zhodnotilo situáciu správne, že nastala tá doba, keď výška odplaty za správu aktív v týchto spoločnostiach je taká, že je potrebné zasiahnuť a príp. ju limitovať určitým spôsobom. Svedčí o tom aj tá skutočnosť, že viaceré spoločnosti tie poplatky pri získavaní nových klientov stanovovali podstatne nižšie, ako je terajšie maximum, ako sú tie 3 %. Niektoré mali dokonca nulové poplatky aspoň na prechodnú dobu. Takže myslím si, že globálne pokiaľ v priebehu desiatich rokov, ako sa plánuje v tejto novele, zníži tie poplatky z 3 na 2 % a neskôr ku koncu tohto obdobia ešte pod 2 %, to bude dostatočné a bude porovnateľné aj s inými finančnými situáciami, ktoré dlhodobo sa snažia vyriešiť finančnú situáciu dôchodcov. Čo je dôležité. Tento systém sporenia má výhodu oproti 1. alebo 2. pilieru v tom, že sporiť v 3. pilieri môžu aj dokonca dôchodcovia, ktorí sú na dôchodku. A môžu, pokiaľ majú prácu, ktorá má dlhodobý charakter, perspektívny, pričom ich príjem je dostatočný, začať sporiť v strednom alebo aj vyššom veku, čo zase v 2. pilieri sa už neodporúča a nie je rentabilné. Na druhej strane oceňujem aj tú situáciu a tú skutočnosť, že ministerstvo touto novelou umožňuje, aby aj doplnkové dôchodcovské spoločnosti si svoju situáciu celkovú vylepšovali tým, že pokiaľ budú lepšie hospodáriť, výnosy a výnosové príspevky pre ne môžu byť vyššie, v rozsahu 10 a dokonca až 20 %, čo, myslím si, je slušný výnos. Celková taktika v porovnaní s 2. pilierom je priaznivá pre 3. pilier v tom, že pokiaľ by ich investičná politika bola taká, že výnosy by boli mínusové, nemusia doplácať, ako je to v 2. pilieri. A pri pozitívnom hospodárskom výsledku majú garantované výnosy zo svojej činnosti. Takže je tu aj pozitívna motivácia pre spoločnosti, aby pracovali efektívne a aktívne, aj keď je pravda, že v terajšej situácii skôr tá investičná stratégia je v tých konzervatívnych fondoch, ktoré tie výnosy nemajú také odvážne a vyššie, ale myslím si, že situácia ekonomická, finančná sa vracia do tej situácie, že bude možné aj v týchto spoločnostiach hospodáriť lepšie. Chcem zdôrazniť fakt, ktorý je zrejmý a ktorý je známy aj z predchádzajúceho obdobia, že v 3. pilieri významnú úlohu zohrávajú zamestnávatelia tým, že môžu prispievať svojim pracovníkom, svojim zamestnancom na ich budúce dôchodky, a to za podmienok, ktoré sú výhodné aj pre zamestnávateľa, pretože predpokladám, že 6 % z hrubej mzdy zamestnanca a skutočnosť, že z týchto príspevkov nemusia platiť odvody do Sociálnej poisťovne, sú motivujúce pre zamestnávateľov a sú aj určitou známkou, ktorí zamestnávatelia a ako sa starajú o svojich zamestnancov. Takže teraz v tejto dobe a budúcej dobe myslím, že bude skôr dobrou známkou závodu, podniku, firmy, pokiaľ bude aj 3. pilierom motivovať svojich zamestnancov. Chcem zdôrazniť, že úprava úhrad za správu doplnkových dôchodcovských fondov je aj v zmysle celej koncepcie tejto vlády úpravy dôchodkového systému tak, ako podobne sa to udialo aj v 2. pilieri. Takže predpokladám, že ďalšie kroky budú viesť takisto k tomu, že kontá sporiteľov budú rásť a spoločnosti či už v 3. alebo v 2. pilieri budú efektívnejšie pracovať. Chcem len pripomenúť, že predseda vlády Fico, ale aj, myslím, minister financií Počiatek tiež avizovali zmeny v 2. pilieri ku koncu roka. Takže dá sa očakávať, že vývoj v dôchodkovom systéme alebo v dôchodkovej sústave nie je ešte ukončený a že bude aj v nasledujúcich mesiacoch pokračovať. Myslím, že je namieste takisto, aby aj sporitelia v 2. pilieri tiež vedeli, ako sa vyvíja ich dôchodok, či je v porovnaní s infláciou na rastúcej úrovni a či skutočne téza, že dôchodky z 2. piliera budú vyššie ako z prvého je pravdivá. A čo je dôležité, je, že bolo by dobré, pokiaľ by sporitelia budúci dôchodcovia mali o tom prehľad nielen na konci tohto reťazca, ale aj v priebehu samotného sporenia. Preto túto novelu vítam ako veľmi vydarenú, dobrú, efektívnu a, samozrejme, ju ochotne podporím. Ďakujem za pozornosť.